**Likumprojekta Par 1950. gada 4. novembra Eiropas Cilvēka tiesību**

**un pamatbrīvību aizsardzības konvencijas 15. protokolu**

**sākotnējās ietekmes novērtējuma ziņojums (anotācija)**

|  |  |  |  |  |  |
| --- | --- | --- | --- | --- | --- |
| **I. Tiesību akta projekta izstrādes nepieciešamība** | | | | | |
| 1. | | Pamatojums | | Kopš 1997. gada 27. jūnija Latvijā ir spēkā 1950. gada 4. novembra Eiropas Cilvēka tiesību un pamatbrīvību aizsardzības konvencija (turpmāk – Konvencija). Konvencija izveido Eiropas Cilvēktiesību tiesu (turpmāk – Tiesa), kura izskata sūdzības par iespējamiem Konvencijā garantēto cilvēktiesību pārkāpumiem Konvencijas dalībvalstīs.  2013. gada 24. jūnijā Strasbūrā tika atvērts parakstīšanai Konvencijas 15.protokols, kas groza Konvencijas tekstu daļā par sūdzību izskatīšanu Tiesā.  15.protokols stāsies spēkā, kad visas Eiropas Padomes (turpmāk – EP) dalībvalstis būs to parakstījušas un ratificējušas. Šobrīd Latvija ir palikusi starp pēdējām EP dalībvalstīm, kas Konvencijas 15.protokolu vēl nav parakstījusi. 2016. gada 1. decembrī 15.protokolu nav ne parakstījušas, ne ratificējušas Latvija, Bosnija un Hercegovina, Grieķija un Malta. 11 no 47 EP dalībvalstīm ir parakstījušas 15.protokolu, bet vēl nav to ratificējušas.  Konvencijas 15.protokols ratificēšana sniegs papildus garantijas Latvijas iedzīvotājiem, ka viņu sūdzības par iespējamiem cilvēktiesību pārkāpumiem Tiesā nākotnē tiks izskatītas ātrāk un efektīvāk. Latvija apliecinās ne tikai saviem iedzīvotājiem, bet arī starptautiskajai sabiedrībai, ka atbalsta Tiesas vadošo lomu cilvēktiesību aizsardzībā Eiropā. | |
| 2. | | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Kopš 20. gadsimta 90. gadiem individuālo sūdzību skaits Tiesā pastāvīgi pieauga, un 2011. gada 1. septembrī Tiesā izskatīšanu gaidīja vairāk nekā 160 000 sūdzību. Lai rastu risinājumu nemainīgi pieaugošajam sūdzību skaitam un līdz ar to arī lietu izskatīšanas ilgumam Tiesā, 2010.gadā EP ietvaros tika uzsākts visaptverošs darbs pie Tiesas reformas. Galvenie šie reformas mērķi tika definēti Deklarācijā un Rīcības plānā, kas 2010. gadā tika pieņemti augsta līmeņa EP dalībvalstu konferencē Interlākenā (Šveice). Pārskati par reformas virzību tika apstiprināti konferencēs par Tiesas reformu, kas notika 2011. gadā Izmirā (Turcija), 2012. gadā Braitonā (Lielbritānija).  Konvencijas 15.protokols ir viens no Tiesas reformas procesa ietvaros izstrādātajiem instrumentiem, kas groza Konvenciju daļā par sūdzību izskatīšanu Tiesā. Pirmkārt, 15.protokols paredz grozīt Konvencijas ievadu un iekļaut tajā atsauces uz Tiesas judikatūrā izveidoto valstu rīcības brīvības doktrīnu un subsidiaritātes principu, kuri nozīmē, ka primārā atbildība par Konvencijā garantēto tiesību un brīvību nodrošināšanu gulstas uz Konvencijas dalībvalstīm, kurām ir zināma rīcības brīvība Konvencijas ieviešanā un piemērošanā nacionālajā līmenī, un Konvencijas izveidotais starptautiskais cilvēktiesību aizsardzības mehānisms ir pakārtots nacionālajām sistēmām. Savukārt Tiesas loma ir uzraudzīt, vai valstīm dotās rīcības brīvības ietvaros nacionālo iestāžu pieņemtie lēmumi ir atbilstoši Konvencijas prasībām.  Otrkārt, vairāki 15.protokolā paredzētie Konvencijas grozījumi ir vērsti uz Tiesas darba uzlabošanu. Nozīmīgākie grozījumi ir šādi:   1. Konvencijas 21. pantā un 23. pantā tiks mainīts tiesnešu maksimālā vecuma slieksnis – uz 9 gadiem turpmāk drīkstēs ievēlēt personu, kas ir ne vecāka par 65 gadiem (iepriekšējā redakcijā personai pēc 70 gadu vecuma sasniegšanas tiesneša amats bija jāatstāj, neatkarīgi no tā, cik ilgi tiesnesis bija amatā). Šī grozījuma mērķis ir ļaut augsti kvalificētiem tiesnešiem pēc ievēlēšanas Tiesā nostrādāt pilnu 9 gadu termiņu, jo tiesneša amata termiņu nav iespējams pagarināt; 2. Ar grozījumiem Konvencijas 30. pantā tiek izslēgta iespēja pusēm iebilst pret Tiesas palātas lēmumu nodot lietas izskatīšanu Tiesas Lielajā palātā, ja izskatāmā lieta skar nopietnu jautājumu, kas var ietekmēt Konvencijas un tās protokolu interpretāciju. Šī grozījuma mērķis ir, pirmkārt, uzlikt par pienākumu Tiesas palātām nodot lietu izskatīšanai Lielajā palātā, ja ir paredzēts atkāpties no esošās judikatūras vai mainīt to, tādējādi dodot skaidru signālu par lietas nozīmību. Otrkārt, pirms lietas nodošanas Tiesas Lielajai palātai, Tiesas palāta konsultēsies ar pusēm un pēc iespējas sašaurinās lietā izskatāmo sūdzību loku, tajā skaitā atzīstot par nepieņemamām sūdzības, kas neatbilst Konvencijā iekļautajiem pieņemamības kritērijiem; 3. Konvencijas 35. panta 1.punktā tiek saīsināts termiņš sūdzības iesniegšanai Tiesā, proti, personai tas būs 4 mēneši pēc galīgā nolēmuma pieņemšanas nacionālajā līmenī līdzšinējo 6 mēnešu vietā. Vienlaikus attiecībā uz šo grozījumu 15.protokolā ir noteikts pārejas posms, un tas stāsies spēkā 6 mēnešus pēc 15.protokola spēkā stāšanās, lai potenciālie sūdzību iesniedzēji varētu pienācīgi sagatavoties izmaiņām. Turklāt šis grozījums nebūs piemērojams tām lietām, kuru ietvaros galīgais nolēmums nacionālā līmenī ir pieņemts pirms 15.protokola spēkā stāšanās; 4. Konvencijas 35. panta 3.b apakšpunktā, kas ļauj Tiesai atzīt par nepieņemamām izskatīšanai pēc būtības maznozīmīgas (triviālas) sūdzības, tiks svītrota prasība, ka šādām sūdzībām jābūt izvērtētām nacionālajās tiesās. Grozījums iekļauts ar mērķi uzsvērt principu, ka Tiesa neskata lietas, kurās sūdzības iesniedzējam nodarītais kaitējums ir neliels un kuru izskatīšana nav nepieciešama cilvēktiesību ievērošanas vispārējai veicināšanai. | |
| 3. | | Projekta izstrādē iesaistītās institūcijas | | Ārlietu ministrija | |
| 4. | | Cita informācija | | Nav | |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | Protokolā paredzēta Eiropas Savienības pievienošanās | | | |
| 2. | Citas starptautiskās saistības | Latvijai Konvencija ir saistoša kopš 1997.gada 27.jūnija. 15.protokols jāparaksta un jāratificē visām Konvencijas dalībvalstīm, lai tas stātos spēkā. | | | |
| 3. | Cita informācija | Nav | | | |
| **VI. Sabiedrības līdzdalība un komunikācijas aktivitātes** | | | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav | | | |
| 2. | Sabiedrības līdzdalība projekta izstrādē | Nav | | | |
| 3. | Sabiedrības līdzdalības rezultāti | Nav | | | |
| 4. | Cita informācija | Pēc Konvencijas 15.protokola spēkā stāšanās personām, kuras vēlas iesniegt sūdzību Tiesā, būs jārēķinās ar īsāku termiņu. Tādēļ ir noteikts augšminētais 6 mēnešu pārejas posms, kura laikā nepieciešams veikt informatīvo kampaņu, lai potenciālos sūdzību iesniedzējus informētu par jauno nosacījumu. | | | |
| **VII. Tiesību akta projekta izpildes nodrošināšana un tās ietekme uz institūcijām** | | | | | |
| 1. | Projekta izpildē iesaistītās institūcijas | | | Ārlietu ministrija | |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | | Nav | |
| 3. | Cita informācija | | | Nav | |

*Anotācijas II, III un IV sadaļa – likumprojekts šo jomu neskar.*

Ārlietu ministrs Edgars Rinkēvičs

Vīza: valsts sekretārs Andrejs Pildegovičs

16.02.2017

13:40

904

Zane Pommere

67016951; [zane.pommere@mfa.gov.lv](mailto:zane.pommere@mfa.gov.lv)

Anta Rutka-Kriškalne

67016449; [anta.rutka@gmail.com](mailto:anta.rutka@gmail.com)